對雪二首再用前韵  其二
作者：王之道
朝代：宋

paragraphs: 我笑袁司徒，閉戶雪中市。
高眠罷炊爨，冰榻對瑶砌。
豈如王孝伯，鶴氅鬬清媚。
隨風楊柳花，縱横撲襟袂。
冬温犯春令，破白已爲瑞。
何妨盈地尺，萬井共歡慰。
草木含餘滋，山川鬰佳氣。
清寒入詩骨，敢問酒價倍。
日月同過鳥，燔烈又興歲。
老大不足悲，吾今但心醉。